**TOAMNA ACESTUI VEAC**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ca orice toamnă, şi această toamnă,

A veacului acestuia lumesc,

Pe solul inimilor frunze toarnă

Din cele ce-n păcat se veştejesc.

E toamna unui veac ce stă sub semnul

Venirii unui singur anotimp -

Să trecem peste ea având îndemnul

Celui ce vede totul peste Timp!

E-o toamnă tot mai tristă dintr-o dată -

Sunt desfrunziţi copaci necredincioşi

Şi-n fructe putrede-i tot mai bogată -

De ele nu putem fi bucuroşi…

Căci pomul rău din roade se cunoaşte;

La fel şi pomul bun, dar mai găsim

Pomi buni, din care rodul bun se naşte…?

O, de-i găsim, ca ei să mai sădim!

E-o toamnă care trece, dar urgie

De-abia apoi va fi să vină crunt,

Căci iarna mai cumplită va să fie

În ultimele zile pe Pământ…

Dar sta-vom trişti şi noi, ca veacu-acesta

Ce-acum se duce, vrând să-i fim părtaşi?

Sau, ascultând că Domnul ne-a dat Vestea,

Ne-om bucura de următorii paşi?

Căci bucuria trebui’ să ne vină

Din ceea ce doar Domnul ne-a promis:

Că după toamna asta prea haină

O viaţă veşnică ni-i dată-n Paradis!